  Виталий Пронин Туэ нырысетӥ пиналзы вордскем понна анай капиталлы сертификат басьтыны Пенсиосъя фондлэн Удмурт ёзаз вазиськиз ни 38 мурт. Эграысь А. Трефиловалэн семьяез нырысетӥ пинал понна анай капитал басьтӥз иниТуспуктэм: Пенсиосъя фондлэн пресс-службаезНырысь ик Пенсиосъя фондэ лыктӥз Эгра каргуртысь Анастасия Трефилова. Туэ 17-тӥ феврале Анастасия Сергеевналэн Альбина нылыз вордӥськиз. 2007-тӥ арысен татчыозь анай капитал басьтыны семьяослэн правозы кылдылӥз 2-тӥ но со бӧрсьы вордскем нылпиоссы понна гинэ. Туэ, 1-тӥ мартысен законэ воштонъёс пыртэмен, сертификат басьтыны быгато нырысьсэ нылпи вайисьёс но. Сыӵе ик луонлык сётӥське мурт пиналэз асьсэ вылэ гожтӥсьёслы (усыновить карисьёслы). Анай капиталлэн быдӟалаез 466 сюрс 617 манет. Туэысен 2-тӥ я со бӧрсьы пиналзы вордскиз ке, семья оглом 616 сюрс 617 манет басьтыны быгатоз. — Секытэн луэме бере анай капитал сярысь вераськись ӧй вал на. Со нокыӵе ик ӧз потылы. Нылпиез коньдон понна гинэ уг ваё, дыр. Будэтыны-вордыны уд быгаты шуыса валад ке, марлы пиналдэ курадӟытод? Но со быдӟа юрттэт басьтыны луоз шуыса тодӥ но шумпотӥ. Табере ӵуказелы оскон кылдэ. Со пыд улэ небыт шобрет валем кадь, мумы-бубыосы но анай капиталлы шумпотэмын. Квартира басьтэме потӥз ке, табере киям со быдӟа коньдон луоз. Но таизъя ум дыртэ на. Нылы будэ, оло, нош дунын дышетоно луоз. Коньдонлы ёрмимы ке, оло, оглюкетсэ выплатаез сямен толэзьлы быдэ кутыны луоз. Улон возьматоз, — шуэ Анастасия Трефилова. Анай капиталъя программа 2026-тӥ арозь ужалоз шуыса чакламын. Сертификатлы вазиськыны луэ Пенсиосъя фондлэн ёросъёсысь ёзъёсаз, кун услугаосъя портал но МФЦ пыр. Кулэ паспорт, нылпи вордскем сярысь свидетельство но куриськон (заявление). Куриськонэз эскеро Пенсиосъя фондын 15 нунал ӵоже. Чакланы кулэ угось, кышномурт анай луон правоосызлэсь люкемын ӧвӧл-а. Азьланяз эскерон ужрадэз 2 поллы кулэстыны медо. Елена Сараматова  